  Виталий Пронин Кез ёросысь Полом черкогурт куке но туж узыр лыдъяськиз. Татын угось гыбед поттӥзы. Али суред шимес.Предприятиос ужзэс кемалась уретӥзы, егитъёс гуртысь пегӟо. Кӧня ке аръёс талэсь азьло гинэ черкогуртысь квартираос понна зэмос вожвылъяськон мынэ вал. Али уноез улон юртъёс бушесь сыло.Таӵе югдурлэн мугез - сюресъёс. Ёрос администрация но гурт кенеш Чупчи шурлэн мукет палаз интыяськемын. Нош выж ласянь тулыслы быдэ шуг-секытъёс кылдо - сюрес лэсьтӥсьёс сое, ву медаз нуы шуыса, шур вылысь утялто. Со вамен потоно ке, Полом черкогурт но Полом гуртъёс вискын 7 иськем гинэ. Но ӵем дыръя калыклы котыр сюресэтӥ мыноно луэ.- Кыӵе ке юанъёсъя Кез каргуртэ вуон понна куинь ёросъёс пыр ортчоно луылӥз, - вера Полом муниципал кылдытэтлэн кивалтӥсез Ольга Муканова. - Нырысь ик вуоно Эграысь Зура черкогуртэ, со бӧрсьы - Дэбесэ, собере гинэ - Кез каргуртэ.Тудву кошкем бере выжез нош ик пукто-ӝуто. Тани туэ но озьы ик каризы. Но маиз паймытэ: выжзы Чупчи шорозь кыстӥське, кылем люкетаз лэсьтӥськисьёс кӧльы гинэ кисьтӥзы. Зоръёс дыръя, валамон, та сюрес ву улэ кыле. Нӧдо выж вылтӥ пыдын яке вездеходэн гинэ потыны луэ.Полом черкогуртын 360 мурт улэ. Тулыс тудву яке зол зоръёс дыръя та гурт дуннелэсь палэнэ кыле. Соин ик быремезлы паймонэз ӧвӧл. Гуртоос оско: Чупчи вамен выжзы куке но шедёз сюресъёсъя кун программае.Валерий Дементьев. Теги: Кез  